CELEX: 32022R0375
Language: bg
Date: 2022-03-03 00:00:00
Title: Регламент за изпълнение (ЕС) 2022/375 на Съвета от 3 март 2022 година за прилагане на Регламент (ЕС) № 208/2014 относно ограничителни мерки, насочени срещу определени лица, образувания и органи с оглед на положението в Украйна

4.3.2022   
               
               
                  BG
               
               
                  Официален вестник на Европейския съюз
               
               
                  L 70/1
               
            
         РЕГЛАМЕНТ ЗА ИЗПЪЛНЕНИЕ (ЕС) 2022/375 НА СЪВЕТА
         от 3 март 2022 година
         за прилагане на Регламент (ЕС) № 208/2014 относно ограничителни мерки, насочени срещу определени лица, образувания и органи с оглед на положението в Украйна
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Регламент (ЕС) № 208/2014 на Съвета от 5 март 2014 г. относно ограничителни мерки, насочени срещу определени лица, образувания и органи с оглед на положението в Украйна (1), и по-специално член 14, параграф 1 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     На 5 март 2014 г. Съветът прие Регламент (ЕС) № 208/2014.
                  
               
                     (2)
                  
                  
                     Въз основа на преглед от Съвета информацията в приложение I към посочения регламент относно правото на защита и правото на ефективна съдебна защита следва да бъде актуализирана.
                  
               
                     (3)
                  
                  
                     Приложение I към Регламент (ЕС) № 208/2014 следва да бъде съответно изменено,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Приложение I към Регламент (ЕС) № 208/2014 се изменя съгласно приложението към настоящия регламент.
         
         
            Член 2
            Настоящият регламент влиза в сила в деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 3 март 2022 година.
            
               
                  За Съвета
               
               
                  Председател
               
               G. DARMANIN
            
         
         
            (1)  OВ L 66, 6.3.2014 г., стр. 1.
      
      
         
            ПРИЛОЖЕНИЕ
            Раздел Б („Право на защита и право на ефективна съдебна защита“) от приложение I към Регламент (ЕС) № 208/2014 се заменя със следното:
            
               „Б.   Право на защита и право на ефективна съдебна защита
               
               
                  Право на защита и право на ефективна съдебна защита съгласно Наказателнопроцесуалния кодекс на Украйна
               
               Член 42 от Наказателнопроцесуалния кодекс на Украйна („Наказателнопроцесуалният кодекс“) предвижда, че всяко лице, което е заподозряно или обвинено в рамките на наказателно производство, има право на защита и право на ефективна съдебна защита. Това включва: правото на лицето да бъде информирано за престъплението, в което е заподозряно или обвинено; правото да бъде изрично и своевременно информирано за правата му съгласно Наказателнопроцесуалния кодекс; правото на защитник при първо поискване; правото да изисква предприемането на процесуални действия; и правото на оспорване на решения, действия и бездействия на следовател, прокурор и съдия-следовател.
               В член 303 от Наказателнопроцесуалния кодекс се прави разграничение между решения и бездействия, за които може да се подаде жалба по време на досъдебното производство (първа алинея), и решения, действия и бездействия, които могат да бъдат разгледани в съда по време на предварителното производство (втора алинея). Член 306 от Наказателнопроцесуалния кодекс предвижда, че жалбите срещу решения, действия или бездействия на следовател или прокурор трябва да се разглеждат от съдия-следовател от местен съд в присъствието на жалбоподателя или на неговия защитник или законен представител. Член 308 от Наказателнопроцесуалния кодекс предвижда, че жалба във връзка с неспазването на разумен срок по време на досъдебното разследване от следовател или прокурор може да бъде подадена пред висшестоящ прокурор и тя трябва да бъде разгледана в рамките на три дни от нейното подаване. Освен това в член 309 от Наказателнопроцесуалния кодекс се посочва кои решения на съдия-следователите могат да бъдат обжалвани и се уточнява, че други решения могат да подлежат на съдебен контрол в хода на предварителното производство в съда. Освен това редица процесуални следствени действия могат да бъдат предприети само след постановление на съдия-следовател или съд (например изземване на имущество съгласно членове 167 – 175 и мерки за задържане съгласно членове 176 – 178 от Наказателнопроцесуалния кодекс).
               
                  Прилагане на правото на защита и правото на ефективна съдебна защита по отношение на всяко от включените в списъка лица
               
               1.   Viktor Fedorovych Yanukovych
               
               Наказателното производство за присвояване на публични финансови средства или активи все още продължава.
               Информацията в преписката на Съвета показва, че правото на защита и правото на ефективна съдебна защита на г-н Yanukovych, включително основното право на разглеждане на неговото дело в разумен срок от независим и безпристрастен съд, са били спазени в наказателното производство, на което се е позовал Съветът. За това свидетелства по-специално решението на Върховния антикорупционен съд на Украйна от 10 август 2020 г. по наказателно производство № 42016000000000785, в което съдът е разгледал петицията на Националното антикорупционно бюро на Украйна и е дал разрешение за задържане на г-н Yanukovych. В решението на Съда съдия-следователят потвърждава, че е налице основателно подозрение за участието на г-н Yanukovych в престъпление, свързано с присвояване, и потвърждава качеството на заподозрян на г-н Yanukovych в наказателното производство.
               Върховният антикорупционен съд установява също, че г-н Yanukovych пребивава извън Украйна от 2014 г. насам. Съдът стига до заключението, че са налице достатъчно основания да се счита, че г-н Yanukovych се укрива от органите за досъдебно разследване.
               Освен това на 15 септември 2021 г. Върховният антикорупционен съд на Украйна удовлетворява искането на Националното антикорупционно бюро на Украйна и дава разрешение за задържането на г-н Yanukovych. В това решение съдия-следователят потвърждава заключенията на Върховния антикорупционен съд на Украйна от 10 август 2020 г.
               В решението си от 25 август 2021 г. по наказателно производство № 42015000000002833 Върховният антикорупционен съд на Украйна дава разрешение за провеждане на специално досъдебно разследване във връзка с г-н Yanukovych. В посоченото съдебно решение съдия-следователят потвърждава качеството на заподозрян на г-н Yanukovych и прави заключението, че доказателствата дават сериозни основания да се подозира, че г-н Yanukovych е извършил престъпленията, в които е заподозрян. Съдията заключава също, че има сериозни основания да се счита, че г-н Yanukovych умишлено избягва разследването и съда, за да избегне наказателна отговорност. Освен това със съдебно решение от 7 октомври 2021 г. Върховният антикорупционен съд на Украйна налага мярка за неотклонение за задържане под стража на г-н Yanukovych. В съдебното решение съдът потвърждава качеството на заподозрян на г-н Yanukovych, както и наличието на сериозни основания да се подозира, че г-н Yanukovych е извършил престъпления. Съдията подчертава още, че съществува риск г-н Yanukovych да се укрие от разследването и от съда, за да избегне наказателна отговорност.
               Съветът разполага с информация, че на 29 декември 2021 г. прокурорът е обявил, че доказателствата, събрани по време на досъдебното разследване, са достатъчни за съставяне на обвинителен акт и г-н Yanukovych и неговите адвокати са били уведомени за приключването на досъдебното разследване. В съответствие с разпоредбите на Наказателнопроцесуалния кодекс на Украйна защитата е получила достъп за запознаване с материалите от досъдебното разследване.
               В съответствие с практиката на Европейския съд по правата на човека Съветът счита, че периодите, през които г-н Yanukovych се укрива от разследването, трябва да бъдат изключени от изчисляването на периода, който има значение за оценката на зачитането на правото на съдебен процес в разумен срок. Поради това Съветът счита, че описаните в решението на Върховния антикорупционен съд обстоятелства, които са вменени на г-н Yanukovych, са допринесли в значителна степен за продължителността на разследването.
               2.   Vitalii Yuriyovych Zakharchenko
               
               Наказателното производство за присвояване на публични финансови средства или активи все още продължава.
               Информацията в преписката на Съвета показва, че правото на защита и правото на ефективна съдебна защита на г-н Zakharchenko, включително основното право на справедливо и публично разглеждане на неговото дело в разумен срок от независим и безпристрастен съд, са били спазени в хода на наказателното производство, на което Съветът се е позовал. За това свидетелстват по-специално решенията на съдия-следователя от 19 април 2021 г., с които се постановява мярка за неотклонение за задържане под стража срещу г-н Zakharchenko, както и съдебното решение на Печерския районен съд в Киев от 10 август 2021 г., с което се разрешава провеждането на специално досъдебно разследване по наказателно производство № 42016000000002929. Тези решения на съдия-следователите потвърждават качеството на заподозрян на г-н Zakharchenko и подчертават факта, че заподозреният се укрива от разследването, за да избегне наказателна отговорност.
               Освен това Съветът разполага с информация, че украинските власти са предприели мерки за издирване на г-н Zakharchenko. На 12 февруари 2020 г. разследващият орган решава да включи г-н Zakharchenko в списъка на лицата, обявени за международно издирване, и препраща искането до отдела за международно полицейско сътрудничество на националната полиция на Украйна за вписване в базата данни на Интерпол. Освен това на 11 май 2021 г. Украйна изпраща до Руската федерация искане за международна правна помощ, за да се установи местонахождението на г-н Zakharchenko, което е отхвърлено от Русия на 31 август 2021 г.
               Нарушение на правото на защита и правото на ефективна съдебна защита не може да се установи при обстоятелства, при които защитата не упражнява тези права.
               В съответствие с практиката на Европейския съд по правата на човека Съветът счита, че периодите, през които г-н Zakharchenko се укрива от разследването, трябва да бъдат изключени от изчисляването на периода, който има значение за оценката на зачитането на правото на съдебен процес в разумен срок. Поради това Съветът счита, че изложените по-горе обстоятелства, които са вменени на г-н Zakharchenko, са допринесли в значителна степен за продължителността на разследването.
               3.   Viktor Pavlovych Pshonka
               
               Наказателното производство за присвояване на публични финансови средства или активи все още продължава.
               Информацията в преписката на Съвета показва, че правото на защита и правото на ефективна съдебна защита на г-н V. Pshonka, включително основното право на разглеждане на неговото дело в разумен срок от независим и безпристрастен съд, са били спазени в наказателното производство, на което се е позовал Съветът. За това свидетелства по-специално решението на Върховния антикорупционен съд на Украйна от 2 октомври 2020 г., с което се отхвърля жалбата на адвокатите на г-н V. Pshonka за отмяна на уведомлението за подозрение от 22 декември 2014 г. Съдът заключава, че уведомлението за подозрение е връчено в съответствие с Наказателнопроцесуалния кодекс на Украйна, и потвърждава качеството на заподозрян на г-н V. Pshonka в наказателното производство. Освен това на 7 май 2020 г. и на 9 ноември 2020 г. Върховният антикорупционен .съд на Украйна отхвърля искане за започване на производство по жалбата на адвокати относно бездействието на Националното антикорупционно бюро на Украйна в наказателното производство. Апелативният състав на Върховния антикорупционен съд потвърждава тези решения съответно на 1 юни 2020 г. и 26 ноември 2020 г.
               Освен това на 16 февруари 2021 г. Върховният антикорупционен съд на Украйна отхвърля жалбата на адвокатите за отмяна на решението на Националното антикорупционно бюро на Украйна от 14 януари 2021 г. за спиране на досъдебното разследване. В това решение Съдът потвърждава качеството на заподозрян на г-н V. Pshonka. Освен това на 11 март 2021 г. Върховният антикорупционен съд на Украйна отхвърля жалбата на адвокатите на г-н V. Pshonka за бездействие на прокурора.
               Съветът разполага с информация, че украинските власти са предприели мерки за издирването на г-н V. Pshonka. На 24 юли 2020 г. до компетентните органи на Руската федерация е изпратено искане за международна правна помощ, за да се установи местонахождението на г-н V. Pshonka и той да бъде разпитан. Това искане е отхвърлено от Русия. Преди това руските власти са отхвърлили исканията за международна правна помощ, изпратени им през 2016 г. и 2018 г.
               В съответствие с практиката на Европейския съд по правата на човека Съветът счита, че периодите, през които г-н V. Pshonka се укрива от разследването, трябва да бъдат изключени от изчисляването на периода, който има значение за оценката на зачитането на правото на съдебен процес в разумен срок. Поради това Съветът счита, че описаните в решението на Върховния антикорупционен съд обстоятелства, които са вменени на г-н V. Pshonka, както и по-ранното неизпълнение на исканията за международна правна помощ са допринесли значително за продължителността на разследването.
               6.   Viktor Ivanovych Ratushniak
               
               Наказателното производство за присвояване на публични финансови средства или активи все още продължава.
               Информацията в преписката на Съвета показва, че правото на защита и правото на ефективна съдебна защита на г-н Ratushniak, включително основното право на разглеждане на неговото дело в разумен срок от независим и безпристрастен съд, са били спазени в наказателното производство, на което се е позовал Съветът. За това свидетелстват по-специално решенията на съдия-следователя от 19 април 2021 г., с които се постановява мярка за неотклонение за задържане под стража на г-н Ratushniak, както и съдебното решение на Печерския районен съд в Киев от 10 август 2021 г., с което се разрешава провеждането на специално досъдебно разследване по наказателно производство № 42016000000002929. Тези решения на съдия-следователите потвърждават качеството на заподозрян на г-н Ratushniak и подчертават факта, че заподозреният се укрива от разследването, за да избегне наказателната отговорност.
               Съветът разполага с информация, че украинските власти са предприели мерки за издирването на г-н Ratushniak. На 12 февруари 2020 г. разследващият орган решава да включи г-н Ratushniak в списъка на лицата, обявени за международно издирване, и препраща искането до отдела за международно полицейско сътрудничество на националната полиция на Украйна за вписване в базата данни на Интерпол. Освен това на 11 май 2021 г. Украйна изпраща искане до Руската федерация за международна правна помощ за установяване на местонахождението на г-н Ratushniak, което е отхвърлено от Русия на 31 август 2021 г.
               Нарушение на правото на защита и правото на ефективна съдебна защита не може да се установи при обстоятелства, при които защитата не упражнява тези права.
               В съответствие с практиката на Европейския съд по правата на човека Съветът счита, че периодите, през които г-н Ratushniak се укрива от разследването, трябва да бъдат изключени от изчисляването на периода, който има значение за оценката на зачитането на правото на съдебен процес в разумен срок. Поради това Съветът счита, че изложените по-горе обстоятелства, вменени на г-н Ratushniak, са допринесли в значителна степен за продължителността на разследването.
               7.   Oleksandr Viktorovych Yanukovych
               
               Наказателното производство за присвояване на публични финансови средства или активи все още продължава.
               Информацията в преписката на Съвета показва, че правото на защита и правото на ефективна съдебна защита на г-н O. Yanukovych, включително основното право на разглеждане на неговото дело в разумен срок от независим и безпристрастен съд, са били спазени в наказателното производство, на което се е позовал Съветът. За това свидетелстват по-специално решенията на Върховния антикорупционен съд на Украйна. В решението си от 25 август 2021 г. по наказателно производство № 42015000000002833 Върховният антикорупционен съд на Украйна дава разрешение за провеждане на специално досъдебно разследване във връзка с г-н О.Yanukovych. В посоченото съдебно решение съдия-следователят потвърждава качеството на заподозрян на г-н O. Yanukovych и прави заключението, че доказателствата дават сериозни основания да се подозира, че г-н O. Yanukovych е извършил престъпленията, за които е заподозрян. Съдията заключава също, че има сериозни основания да се счита, че г-н О. Yanukovych умишлено избягва разследването и съда, за да избегне наказателна отговорност.
               Освен това с решение от 13 октомври 2021 г. Върховният антикорупционен съд на Украйна налага мярка за неотклонение за задържане под стража на г-н О. Yanukovych. В съдебното решение съдът потвърждава качеството на заподозрян на г-н О. Yanukovych, както и наличието на сериозни основания да се подозира, че г-н О. Yanukovych е извършил престъпления. Съдията подчертава още, че съществува риск г-н О. Yanukovych да се укрие от разследването и от съда, за да избегне наказателна отговорност.
               Съветът разполага с информация, че на 29 декември 2021 г. прокурорът е обявил доказателствата, събрани по време на досъдебното разследване, за достатъчни за съставяне на обвинителен акт и г-н О Yanukovych и неговите адвокати са били уведомени за приключването на досъдебното разследване. В съответствие с разпоредбите на Наказателнопроцесуалния кодекс на Украйна защитата е получила достъп за запознаване с материалите от досъдебното разследване.
               Съветът разполага с информация, че украинските власти са предприели мерки за издирването на г-н О. Yanukovych, който пребивава в Руската федерация и се укрива от разследването.
               В съответствие с практиката на Европейския съд по правата на човека Съветът счита, че периодите, през които г-н О. Yanukovych се укрива от разследването, трябва да бъдат изключени от изчисляването на периода, който има значение за оценката на зачитането на правото на съдебен процес в разумен срок. Поради това Съветът счита, че изложените по-горе обстоятелства, вменени на г-н О. Yanukovych, са допринесли в значителна степен за продължителността на разследването.
               9.   Artem Viktorovych Pshonka
               
               Наказателното производство за присвояване на публични финансови средства или активи все още продължава.
               Информацията в преписката на Съвета показва, че правото на защита и правото на ефективна съдебна защита на г н А. Pshonka, включително основното право на разглеждане на неговото дело в разумен срок от независим и безпристрастен съд, са били спазени в наказателното производство, на което се е позовал Съветът. За това свидетелства по-специално решението на Върховния антикорупционен съд на Украйна от 8 юли 2020 г., с което се отхвърля жалбата на адвокатите на г-н А. Pshonka за отмяна на решението на прокурора от 30 април 2015 г. за спиране на досъдебното разследване. Съдът заключава също, че уведомлението за подозрение е връчено в съответствие с Наказателнопроцесуалния кодекс на Украйна, и потвърждава качеството на заподозрян на г-н А. Pshonka в наказателното производство.
               Освен това на 10 февруари 2021 г. Върховният антикорупционен съд на Украйна отхвърля жалбата на адвокатите за отмяна на решението на Националното антикорупционно бюро на Украйна от 14 януари 2021 г. за спиране на досъдебното разследване. В това решение Съдът потвърждава качеството на заподозрян на г-н А. Pshonka. Освен това на 11 март 2021 г. Върховният антикорупционен съд на Украйна отхвърля жалбата на адвокатите на г-н А. Pshonka за бездействие на прокурора.
               Съветът разполага с информация, че украинските власти са предприели мерки за издирването на г-н А. Pshonka. На 24 юли 2020 г. до компетентните органи на Руската федерация е изпратено искане за международна правна помощ, за да се установи местонахождението на заподозряното лице и то да бъде разпитано. Това искане е отхвърлено от Русия. Преди това руските власти са отхвърлили искането за международна правна помощ, изпратено им през 2018 г.
               В съответствие с практиката на Европейския съд по правата на човека Съветът счита, че периодите, през които г-н А. Pshonka се укрива от разследването, трябва да бъдат изключени от изчисляването на периода, който има значение за оценката на зачитането на правото на съдебен процес в разумен срок. Поради това Съветът счита, че описаните в решението на Върховния антикорупционен съд обстоятелства, които са вменени на г-н А. Pshonka, както и по-ранното неизпълнение на искането за международна правна помощ са допринесли значително за продължителността на разследването.
               12.   Serhiy Vitalyovych Kurchenko
               
               Наказателното производство за присвояване на публични финансови средства или активи все още продължава.
               Информацията в преписката на Съвета показва, че правото на защита и правото на ефективна съдебна защита на г-н Kurchenko, включително основното право на разглеждане на неговото дело в разумен срок от независим и безпристрастен съд, са били спазени в наказателното производство, на което се е позовал Съветът. За това свидетелства по-специално фактът, че на 28 март 2019 г. защитата е уведомена за приключването на досъдебното разследване по наказателно производство № 42016000000003393 и ѝ е предоставен достъп за запознаване с материалите. Съветът разполага с информация, че запознаването с материалите от страна на защитата продължава. На 11 октомври 2021 г. Националното антикорупционно бюро на Украйна информира допълнително защитниците на г-н Kurchenko за приключване на досъдебното разследване и предоставяне на достъп за запознаване с материалите от него. Съветът е получил информация, че Националното антикорупционно бюро на Украйна е внесло искане за определяне на срок за извършване на прегледа от страна на защитата, за да се преодолее забавянето ѝ при прегледа на материалите от досъдебното разследване.
               По отношение на наказателно производство № 12014160020000076 с решението си от 18 септември 2020 г. Апелативният съд на Одеса уважава жалбата на прокурора и налага превантивна мярка за задържане под стража на г-н Kurchenko. Съдът посочва също, че г-н Kurchenko е напуснал Украйна през 2014 г. и че местонахождението му не може да бъде установено. Съдът заключава, че г-н Kurchenko се укрива от органите за досъдебно разследване, за да избегне наказателна отговорност. На 20 декември 2021 г. Киевският районен съд в Одеса дава разрешение за провеждане на специално задочно досъдебно разследване. Освен това на 20 октомври 2021 г. Киевският районен съд в Одеса отхвърля жалбата на адвокатите за отмяна на решението на прокурора от 27 юли 2021 г. за спиране на досъдебното разследване.
               Съветът разполага с информация, че украинските власти са предприели мерки за издирването на г-н Kurchenko. На 13 май 2021 г. Главното управление на националната полиция на Одеска област препраща искането на Украинското бюро на Интерпол и Европол за издаване на червена бюлетина за г-н Kurchenko, което се разглежда. Съветът беше информиран, че на 29 април 2020 г. украинските власти изпращат до Руската федерация искане за международна правна помощ, което е върнато на 28 юли 2020 г., без да бъде изпълнено.
               В съответствие с практиката на Европейския съд по правата на човека Съветът счита, че периодите, през които г-н Kurchenko се укрива от разследването, трябва да бъдат изключени от изчисляването на периода, който има значение за оценката на зачитането на правото на съдебен процес в разумен срок. Поради това Съветът счита, че описаните в решението на Апелативния съд на Одеса обстоятелства, които са вменени на г-н Kurchenko, както и по-ранното неизпълнение на искането за международна правна помощ са допринесли значително за продължителността на разследването.“.